Ke Meupiya ne Tudtul Mekeatag ki Hisu Kristu ne Miguhud ni
Mateo
1
Ke Kepuun ni Hisu Kristu
(Lucas 3:23-38)
1 Ini se guhud te kepuun ni Hisu Kristu, kevuwaran ni David wey kevuwaran dema ni Abraham.
2 Si Abraham ke amey ni Isaac,
ne si Isaac ne amey ni Jacob,
si Jacob ne amey ni Hudah wey ke menge suled din.
3 Ne si Hudah ne amey en ni Paris ki Sara,
(si Tamar ke iney ran);
ne si Paris ne amey ni Iserum,
ne si Iserum ne amey ni Aram;
4 ne si Aram ne amey ni Aminadab,
ne si Aminadab ne amey ni Naasun,
ne si Naasun ne amey ni Salmun,
5 ne si Salmun ne amey ni Buus
(si Rahab ke iney rin),
si Buus ne amey ni Ubid
(si Ruth ke iney rin),
si Ubid ne amey ni Isai,
6 ne si Isai ne amey ni Datù David.
Si David ke amey ni Salomon
(ke iney rin ne esawa rengan ni Uriya);
7 Si Salomon ne amey ni Rubuam,
si Rubuam ne amey ni Abiyas,
si Abiyas ne amey ni Asa,
8 si Asa ne amey ni Husapat,
si Husapat ne amey ni Huram,
si Huram ne amey ni Usiyas,
9 si Husiyas ne amey ni Hutam,
si Hutam ne amey ni Akas,
si Akas ne amey ni Isikyas,
10 si Isikyas ne amey ni Manasis,
si Manasis ne amey ni Amun,
si Amun ne amey ni Husyas,
11 ne si Husyas ne amey ni Hikunyas wey ke menge suled din. Ini se hewii ne neviyag ke menge Israyil diyà te inged ne Bebilunya.
12 Guna su diyà dan en te inged ne Bebilunya ne nevuwad si Hikunyas ne iyan din anak ne si Selatil,
si Selatil ne amey ni Serubabil,
13 si Serubabil ne amey ni Abiyud,
si Abiyud ne amey ne Iliyakim,
si Iliyakim ne amey ni Asur,
14 si Asur ne amey ni Saduk,
si Saduk ne amey ni Akim,
si Akim ne amey ni Iliyud,
15 si Iliyud ne amey ni Iliasar,
si Iliasar ne amey ni Matan,
si Matan ne amey ni Jacob,
16 si Jacob ne amey ni Jose, ke esawa ni Maria ne iney ni Hisus ne ed-ingaranan ki Mesiyas, ne iyan din meana ne impasad te Eleteala ne Ebperetuen te langun.
17 Ketà be ne igenat ki Abraham taman te kineanak ki David ne sepulù wey epat ne lapis. Ne igenat ki David taman te kinekeviyag dan diyà te inged ne Bebilunya ne sepulù wey epat ded ne lapis. Ne igenat te kinekeviyag dan taman te kineanak ki Hisu Kristu ne sepulù ded dema wey epat ne lapis.
Ke kineanak ki Hisu Kristu
(Lucas 2:1-7)
18 Iring kayi se ned-ulaula te kineanak ki Hisu Kristu. Nepesaran en se ed-esawaen ke iney rin ne si Maria ni Jose, ugaid ne warà den pà mekedtimpung ne netuenan ni Maria te mehingey sikandin egenat te gehem te Kedesenan ne Ebpetuntul te Menusiyà. 19 Si Jose ini ne egkeesawa rin ne metidtu ne etew, ugaid ne warà din metueni ke engkey se amey rut te vatà. Tembù be nepegitung din se kenà din edleusan te ed-esawa si Maria asal ed-usayen dà te meeles su apey kenà meyeyai si Maria.
20 Ne gewii rin te ebpegpegitung kayi ne nekelipereng sikandin ne mibpekita ke suluhuen te Kerenan kayi te tehinep din se egkahi te, “Jose, sikuna ne kevuwaran ni David, kenà ka egkeandek ne ebpengesawa ki Maria su arà se ibmehingey rin ne egenat te gehem dut te Kedesenan ne Ebpetuntul te Menusiyà. 21 Ne ed-anak sikandin te meama ne iyan nu id-ingaran ne si Hisus su sikandin ke ebpelihaun te menge etew rin dut te menge salà dan,” ke se suluhuen.
22 Langun kayi ne ned-ulaula su apey metuman ke impekahi rengan te Kerenan dut te ebpelambas te lalag din ne egkahi te, 23 “Ebmehingey ini se raha ne warà pà mebeyugi ne ed-anak te meama ne iyan id-ingaran ne si Imanwil” (ne iyan din meana ne “Ke Eleteala ne kayi en te kenitew”).
24 Guna su nekehimerat si Jose ne midtuman din ke insuhù dut te suluhuen te Kerenan ne mid-esawa rin si Maria. 25 Ugaid ne warà din pà uvaya si Maria taman te warà pà mid-anak. Guna su mid-anak en ne mid-ingaranan ni Jose ini se batà ne meama ki Hisus.