Ke Meupiya ne Tudtul Mekeatag ki Hisu Kristu ne Miguhud ni
Lucas
1
1 Diyà te ki Teofilo:
Merakel en se menge etew ne migeram midsurat te guhud mekeatag te ned-ulaula ni Hisus kayi te kenami. 2 Iyan dan insurat ke nengeguhud kandan dut te menge etew ne nekekita en iya kayi te ned-ulaula igenat te rudsuan wey iyan dan dema mibpesabut te Lalag te Eleteala. 3 Na Teofilo, langun ini ne ned-ulaula ne midsusi ku up-upiani, tembù be netahù te itungan ku se edsuratan ku sikuna kayi te ned-ulaula endei se kegkeatur din. 4 Idsurat ku ini su apey nu metueni en iya te benar ini langun se impenurù keykew.
Impesabut Ke Ked-anak Ki Juan ne Ebpembunyag
5 Iyan ku egkepengguhud ne timpu te iyan pà edatù si Hirudis dut te pruvinsiya te Hudiya ne ruen etew ketà ne ed-ingaranan ki Zacarias. Si Zacarias ini ne senge etew ne terebpelengesa rut te kevuwaran te keep-epuan dan dengan ne ed-ingeranan ki Ebiha su ke kevuwaran te Ebiha se menge terebpelengesa te Eleteala. Iyan din esawa ne ed-ingeranan ki Elisabet ne kevuwaran te bansa te Arun ne terebpelengesa rema te Eleteala. 6 Ne ini se senge tiwelayan ne metidtu se hinawa ran diyà te etuvangan te Eleteala ne warà igkesawey kandan dut te kedtuman dan te langun ne suhù wey penduan te Eleteala. 7 Ugaid ne warà anak dan su kenà ed-anak si Elisabet su elin dan en nelukes.
8 Ne neuma en ke menge gewii te iyan ebpekepelengesa ne si Zacarias wey ke menge ruma rin ne kevuwaran ni Ebiha diyà te Nekebpuru ne Valey te Eleteala. 9 Na duen betasan dut te menge terebpelengesa te Eleteala ne engkey ki ngaran se egemew ne sikandin se edlusud diyà te Nekebpuru ne Valey te Eleteala su edtutung te rukut. Ne arà ne hewii ne ki Zacarias se migemew ne midlusud en sikandin diyà te Nekebpuru ne Valey te Eleteala su edtutung te rukut. 10 Ne gewii rin te edtutung te rukut kayi te lusud, ne riyà te luwal ebpengeningeni ke merakel ne etew.
11 Kemulu pà ne ed-ulaula si Zacarias kayi ne ruen suluhuen te Eleteala ne mibpekita kandin, kayi nekeitindeg te rapit te egkekewanan dut te edtutungan te rukut. 12 Nekita rà ni Zacarias ne netekawen sikandin ne neandek-andek nevenar. 13 Ugaid ne migkahi ke suluhuen te Eleteala te, “Kenà ka meandek, Zacarias, su nerineg te Eleteala ke pengeningeni nu ne ke esawa nu ne ebpekeanak te meama, ne iyan nu iingaran ne si Juan. 14 Egkehalew ka nevenar kandin, ne kenà ketà dà taman su kehelawan dema dut te ruma ne etew ketà te ked-enaka kandin. 15 Su egkevaluy sikandin ne mepurù ne etew diyà te etuvangan te Eleteala. Kenà sikandin ed-inum te piya engkey ne ebpeketevereg ne ed-inumen. Ne misan igenat te kenà pà sikandin id-anak ne edlumunan en sikandin dut te Kedesenan ne Ebpetuntul te Menusiyà. 16 Ne kayi te kebpenurù din ne ebpekepelilived te merakel ne Hudiyanen riyà te Kerenan dan ne Eleteala ne andang ne ebpengeningeniyan dan. 17 Ini se anak nu si Juan,” ke se suluhuen te Eleteala, “ne edsuhuen te Eleteala ne ibpeuna te ebpeketuenan te mehaan ne ebpekeuma ke Kerenan. Ne ebehayan sikandin te baher wey edlumunan dut te Kedesenan ne Ebpetuntul te Menusiyà iring ki Elias ke etew ne mibpelambas te Lalag te Eleteala rengan. Kayi ebpuun te kebpenurù ni Juan ne ebpemeked-ulitey ke hinawa rut te menge amey wey ke menge anak. Ne ke menge etew ne warà mebperumaruma te suhù te Eleteala ne ebpekedsendit ne arà pà ne ebpekeulit te metidtu ne itungan. Ne kayi te penurù din ne ebpekepenehana ke menge etew dut te kebpekeuma ni Hisus ke Kerenan.”
18 Mighahi si Zacarias diyà te suluhuen te Eleteala te, “Maan engkey ve se idtuus ku te benar ini se migkahi nu? Su siaken ne lukes en, ne lukes en dema ke esawa ku.”
19 Migkahi ke suluhuen te Eleteala maa te, “Siak imbe si Gabriel ke suluhuen te Eleteala ne layun diyà te etuvangan din. Sikandin iya se midsuhù kedì su ebpeketuenan keykew ini se meupiya ne egked-ulaula. 20 Ne warà ke ma mibpehimbenar dut te migkahi ku, Zacarias,” ke se suluhuen te Eleteala, “ugaid ne egkeuma ke enget ne hewii ne egketuman imbe iya. Na geina te warà ka mibpehimbenar, ne egkeemew ka taman te egked-ulaula ini se migkahi ku.”
21 Ne ini se menge etew ne mibpulung midtahad ki Zacarias diyà te luwal, ne neinuinu ran su malù neuhet sikandin diyà te lusud te Nekebpuru ne Valey te Eleteala. 22 Guna su midlihawang en si Zacarias ne kenà en ebpekekahi riyà te menge etew su ebpenguyew-uyew rè be ne ketà ne neemew en sikandin. Ne netuenan dut te menge etew te ruen en impekita kandin te Eleteala diyà te lusud te valey te Eleteala.
23 Neipus ni Zacarias ke kandin ne hewii te egelevek diyà te Nekebpuru ne Valey te Eleteala ne mid-ulì en. 24 Warà meuhet ne mibpenehipuun en ke esawa ni Zacarias, ne nekedlelima ne vulan ne mid-ubpaubpà sikandin te valey. 25 “Ne ini pè be ne ingkeyru a te Eleteala su ebpekeanak ad,” ke sikandin. “Ne ebpekeengked en ke menge etew ne edtekudì kedì.”
Impesabut ke Ked-anak Ki Hisus
26 Guna su ikeenem en ne vulan te kehingeyan dut te esawa ni Zacarias ne midsuhù te Eleteala ke suluhuen din ne si Gabriel diyà te inged ne Nesarit lusud te Geliliya. 27 Iyan mibpeveyaan kandin ne riyà te senge etew ne raha ne nepesaran en se ed-esawaen te kenakan ne ed-ingeranan ki Jose, ke kevuwaran dut te ratù dan dengan ne si David. 28 Nekeuma ke suluhuen te Eleteala riyà te ki Maria ne migkahi en te, “Na kehalew ka, Maria! Bebegian ka ne etew su kayi en ke Eleteala te kenikew.”
29 Guna su nerineg ni Maria ke lalag dut te suluhuen te Eleteala ne neliveg nevenar sikandin, ne mibpegpegitung din te engkey vuwa se meana rin. 30 Ne migkahi ke suluhuen te Eleteala kandin te, “Kenà ka meandek, Maria, su midtuvaran ka te Eleteala. 31 Ebmehingey ka ne ed-anak ka te meama ne iyan nu iingeran ne si Hisus. 32 Ebmepurù sikandin ne iyan duma ne id-umew kandin ne Anak en iya te Eleteala ne pinekemepurù te langun. Iyan ebpepurù kandin ne Eleteala,” ke se suluhuen, “su ibehey rin kandin ke edetuan dut te apù din dengan ne si David. 33 Ne ini se anak nu ne edatù te langun ne menge Hudiyanen, ke menge kevuwaran ni Jacob. Uya, ini se kegkeratù din ne warà ketepusan din.”
34 Migkahi si Maria riyà te suluhuen te, “Egkemenumenu be buwa ini? Su siaken ne matag nepasad se selenggunì ne warà key pà mepakey ketà te meama.”
35 Migkahi maa ke suluhuen te Eleteala te, “Iyan ma edalandalan keykew ke Kedesenan ne Ebpetuntul te Menusiyà, ne ke gehem te Eleteala ne ini en te keykew. Tembù be ini se igkeanak nu ne berekat ne vatà ne iyan id-ingaran kandin ke Anak te Eleteala. 36 Ne kenà ini rà se tudtul ku,” ke se suluhuen te Eleteala, “su arà se ayà nu si Elisabet ne kenà kun ed-anak ne ikeenem din en ne vulan te kehingeyan din misan lukes en sikandin. 37 Su embiya Eleteala, ne egkeveelan din ke misan engkey en.”
38 Nerineg dà ni Maria ne migkahi en te, “Berekat ne ed-ul-ulaan din en ini se migkahi nu kayi te kedì. Su siaken, ne Eleteala se ebayàbayà kedì.” Arà dà ne mid-ewean en dut te suluhuen te Eleteala si Maria.
Mibpendiyà si Maria Diyà te ki Elisabet
39 Warà meuhet ne mibpenines si Maria ne migaangaan migenat su ebpendiyà te senge inged diyà te buvungan lusud te Hudiya. 40 Nekeuma si Maria riyà te valey en ni Zacarias ki Elisabet ne mibpenehetiat sikandin ki Elisabet. 41 Guna su nerineg ni Elisabet ke penehetiat ni Maria ne midwaleng ke vatà kayi te hetek din. Ne ke Kedesenan ne Ebpetuntul te Menusiyà se midlumun ki Elisabet. 42 Ne ruen impekahi rin ki Maria ne mibmerahing ke suwara rin te nekepemensag sikandin su kegkehalew rin se egkahi te, “Warà idsan nu ne meritan ne midtuvaran te Eleteala ne iring kayi! Ne engketà ded se kedtuvari dut te egkeanak nu! 43 Maan buwa ke midekdekelà a te hinawa te Eleteala se iyan en ebpeengkayi te kedì ke iney rut te Kerenan ku? 44 Su nerineg ku rà sikew se ebpenehetiat ne midlehuwat te kegkehalew rin ini se kayi te hetek ku. 45 Tembù be midtuvaran ka, Maria,” ke si Elisabet, “su mibperetiyaya ka te egketuman iya ke impesabut kenikew dut te suluhuen te Eleteala.”
Ke Bayuk ni Maria te Edeyù te Eleteala
46 Migkahi si Maria te,
“Mesarig se kedeyù ku rut te Kerenan ku,
47 ne dekelà se kegkehalew ku
dut te Eleteala ne ebpeliyu kedì;
48 Su mibpemilì a nikandin ne edtuvaran din,
misan engkayi te kevevaan a ne edsugsuhuen din.
Igenat guntaani ne ini se kevuwaran,
ne idtitinudtulà dan te siaken kun
se midtuvaran te Eleteala
dut te langun ne memeritan,
49 su mekegeyip ke menge mid-ulaula
dut te Eleteala kediey.
Su Eleteala ne mekegegehem
ne warà repeng din ke ngaran din.
50 Igenat dut te pehaney ne kevuwaran
taman te ketepusan ne kevuwaran,
ne ibpekita rin ke kegkeyru rin
dut te langun ne ebperumaruma kandin.
51 Impekita rin ke gehem din dut te mid-ulaula rin,
ne miburehey rin ke menge etew ne mepereyù
su apey kenà dan en metuman ke intahù te itungan dan.
52 Ruen menge ratù ne metehel ne mibpekevavà din,
ne ke mepeembavà ne menge etew ne mibpekepurù din.
53 Ke menge etew ne layun en neirui,
ne mibehayan te Eleteala te kurang dan;
ugaid ke menge etew ne kewasa,
ne pineulì din te kuyaskuyas.
54-55 Warà melipati te Eleteala ke pasad din dengan
dut te keep-epuan tew si Abraham
wey ke menge kevuwaran din.
Su midtevangan kiyu rin,
ini se menge sugsuhuen din
ne kevuwaran ni Israyil.
Egkeyruwan kiyu rin dema
te warà edtemanan din,” ke si Maria,
“ini se menge kevuwaran ni Abraham ne nepemilì din.”
56 Nekedtetelu buwa ne vulan se ked-ubpà ni Maria riyà te engki Elisabet ne arà pà ne mid-ulì sikandin.
Ke Kineanak Ki Juan Ke Ebpembunyag
57 Neuma ke hewii ne mid-anak si Elisabet ne iyan din anak ne meama. 58 Guna su nerineg dut te menge etew riyà te menge valey ne uvey ran wey ke menge suled dan ini se keupiya te Eleteala ki Elisabet ne nengehalew ran dema.
59 Neuma ke ikewalu ne hewii ne miburun dan kayi te valey su edtumanen dan ini se betasan dan te menge Hudiyanen te ed-etus. Iyan dan perem id-ingaran kayi te vatà ne si Zacarias, idsangey red dut te amey rin, 60 ugaid ne migkahi ke iney rin te, “Kenà egkepakey! Si Juan se ngaran din!”
61 Ne migkahi ran kayi te ki Elisabet te, “Ini se id-ingaran nu ne warà suled nu ne egkesangayan.”
62 Ne mid-uyawan dan ke amey rin ke engkey se kandin ne id-ingaran. 63 Mid-uyew rema si Zacarias te ebpevehey sikandin te egkesuratan te ngaran, ne iyan din insurat se “Si Juan se ngaran din.” Guna su insurat din arà ne neinuinu nevenar ke menge etew. 64 Arà dà iya ne nekelalag en si Zacarias ne nereyù din ke Eleteala. 65 Langun dut te ruma rin ne neandek, ne nekeeneb en ke tudtul dan dut te langun ne menge etew ne mid-ubpà ketà te buvungan lusud te Hudiya. 66 Langun te nekerineg ne neketahù te itungan dan ne mid-insà te, “Engkey buwa se ebuwatan kayi te batà ini?” Su mepayag nevenar se Eleteala se mibpengelintau kayi te vatà.
Ke Bayuk ni Zacarias
67 Midlumunan dut te Kedesenan ne Ebpetuntul te Menusiyà si Zacarias ne ini se impelambas din ne lalag din, ke sikandin te,
68 “Edeyù kiyu te Kerenan,
ke Eleteala tew te menge kevuwaran ni Israyil.
Su mibpengkayi sikandin te edtavang
dut te sikitew ne menge etew rin,
ne ebehey kenitew te kebpekepeliyu kenitew.
69 Ibpepengkayi rin en te keytew
arà se mekegehem ne ebpelihaun keytew,
ne kayi egketuntun te kevuwaran
dut te edsugsuhuen din
ne ratù tew rengan ne si David.
70 Ini ve ke migkahi rin rengan
impepevayà dut te menge etew ne ebpelambas te lalag din.
71 Su migkahi rin te ibpelihawang kiyu
rut te menge kunterà tew
wey riyà te edtingkungan te palad
dut te menge etew ne egkeepes kenitew.
72 Migkahi rin dema te igkeyru rin
ke menge keep-epuan tew,
ne kenà din edlipatan ke pasad din kandan dengan.
73 Mevaher ke pasad din dengan
dut te keep-epuan tew ne si Abraham,
74 su impasad din te ibpeliyu kiyu
rut te palad te menge kunterà tew,
su apey edtuman kiyu te kiyug din te warà kegkeandek,
75 su apey egkelunsey se ked-erapa tew kandin
wey metidtu kiyu riyà te etuvangan din
taman te biviyag kiyu pà.”
Ne migkahi maa si Zacarias kayi te anak din te,
76 “Ne sikew ini ne anak ku,
iyan idtawag keykew ne ebpelambas te Lalag
te Eleteala ne warà repeng din.
Su edsuhuen ka nikandin
te ibpeuna dut te Kerenan tew,
su ebpeketuenan te menge etew
te ebpenehana rut te kebpekeuma rin.
77 Sikuna ke ebpesabut
te menge kevuwaran ni Israyil
te igkepeliyu dan
dut te kedusai kandan
embiya ebuyù dan te Eleteala
te kebpesehad te menge salà dan.
78 Su ke Eleteala tew ne iiruwen wey melimù.
Ne ini se kebpeliyu rin kenitew te kerusaan tew,
ne iring te kedsilà te andew
ne egkesilaan ke kerusireman.
79 Ebpekereyahen te Eleteala ke kerusireman tew
su apey kenà kiyu en ed-elungen te kepepatey;
su apey langun tew ne melintad se kegingginawa.”
80 Ne nekeiseg-iseg en ke kerekelà te anak en ni Zacarias ne mid-iseg en dema ke ketau rin mekeatag te Eleteala. Guna su dekelà en sikandin ne mibpendiyan en te tanà ne kenà egkeubpaan te etew, ne ketà mid-ubpà taman te neuma ke hewii te kebpenurù din te menge kevuwaran ni Israyil mekeatag te Lalag te Eleteala.